Shaleen Surtie-Richards verloor 8 kg | SARIE
Shaleen Surtie-Richards verloor 8 kg	deur Marguerite van Wyk
"Ek lyk nie net soos 'n nuwe voel soos 'n nuwe sikspens," vertel 'n skraler Shaleen.
"Jy weet, ek't 'n beroerte gehad verlede jaar, en dis 'n geval van my liggaam het gepraat, en ek het geluister. Ek luister nooit, maar dié keer het ek geluister. Ek is nie op 'n dieet nie, ek het net 'n beter eetplan. Ek is diabeet en vir die eerste keer in my lewe is my suiker 4,6 en 6,7 – kan jy glo!" vertel sy.
"Ek eet nie meer takeaways nie. Ook nie vetterige goed nie. Hier by die Baxter eet ek net vegetariese kos. En ek het nooit gedink ek sou belangstel in vegetariese kos nie, maar die mense hier maak dit nca!" lag sy.
"Ek eet my dood aan die appels. Ek het altyd 3 skeppe rys geëet, en nou vat ek net twee. Bietjie minder van die lekker goed in die lewe," sê Shaleen.
"Daar is twee goed waarmee ek sukkel: Rokery en die tjoklits. Een keer per maand eet ek my dood aan sjokolade, en ek lê nou slap, maar gewoonlik drink ek baie water," vertel sy.
"My treadmill het ek nou uit die kamer geskuif. Toe ek hom koop met die kredietkaart, en kyk, ek betaal nóú nog af aan die ding, toe sien ek die visie van hoe ek op die ding gaan loop. Nee, hy was eers in die kamer, toe's hy 'n klererak en nou staan hy in die lapa onder die stof. Ek doen baie oefening want ek loop op en af in die woonstel opsoek na goed!" lag sy.